March | 2014 | FVZS Institute Blog | Stellenbosch University
27 March 2014, written by fvzs
Alan Knott-Craig oor flops en die droomlewe
Hy het al gefaal in besigheid, en hy het al relatiewe welslae gehad. En hy het bitter seergekry toe hy in 2012 gedwing is om sy posisie as uitvoerende hoof van Mxit in 2012 prys te gee – net sowat ‘n jaar nadat hy leierskap van die maatskappy oorgeneem het.
Hy het saam met sy familie Amerika toe gevlug om sy “kop te gaan skoonmaak”.
Die aandeelhouers het glo ongeduldig geraak ná ‘n R100 miljoen lening aan Mxit en te stadige groei.
“Ek het ‘n uitval gehad met my vennote by Mxit. Om ‘n onderneming te bestuur, is soos ‘n huwelik. En toe die egskeiding plaasgevin het, het die aandeelhouers die huis en kinders gehou,” het die kommunikasie-entrepreneur Alan Knott-Craig jnr Woensdag (19 Maart 2014) by ‘n Diskoerskafee van die Universiteit Stellenbosch se Frederik Van Zyl Slabbert Instituut vir Studenteleierskapsontwikkeling gesê.
Hy het erken dat hy besonderse sukses op ‘n baie jong ouderdom behaal het – onder meer as besturende direkteur van iBurst en die stigter van World of Avatar (waardeur hy Mxit gekoop het).
“Ek is op 25 getroud en my vrou en ek het die wêreld platgereis. Ek het die fout begaan om te dink die entrepreneurskap-ding is maklik.”
Ná sy Mxit-skok en reise deur Amerika, het hy teruggekeer Suid-Afrika toe en “besef dat dit die land van geleenthede is. Die tegnologie-golf vind nou hier plaas. En jy moet dit vang terwyl dit nog sterk is.”
Hy sê toe hy as selfoonentrepreneur sowat vier jaar gelede vir die eerste keer Stellenbosch toe getrek het, was hy aanvanklik nogal teleurgestel met die klein “dorpie”. Maar toe word sy voete onder hom uitgeslaan deur alles wat hier op tegnologie-front gebeur.
Intussen het Knott-Craig nog ‘n geleentheid aangegryp. Hy het Project Isizwe gestig – ‘n nie-regeringsorganisasie wat daarop gerig is om gratis internet na Afrika toe te bring. Die eerste been van die projek is in 2013 in Tshwane bekend gestel. Hy is vol lof vir die regeringsamptenare saam met wie hy werk.
“Hulle het gesorg dat ons alles kry wat nodig is. Daar is steeds plekke in Suid-Afrika waar dinge besonder goed werk.”
Oor raadgewing, het hy gegrap: “Ek kan vir jou baie wenke gee oor hoe om te faal. Ek kan ook vir julle vertel dat ek in die proses baie lesse oor die sakewêreld en oor myself geleer het. Ek het meer geleer oor dit waarmee ek nie goed is nie, ek het geleer waarna om te kyk wanneer ek op soek is na mense saam met wie ek werk en ek het geleer dat ek die baas moet wees.
“Ek is versot op wat ek doen. Ek werk al vir 12 jaar nie, want ek doen waarvoor ek lief is. Ek leef my droom.”
Hy het bygevoeg: “Dit maak nie saak wat ek julle vertel oor ‘n eie onderneming begin nie, julle moet my raad ignoreer. Jy moet jou eie pad vind. En jy moet verantwoordelikheid aanvaar vir alles wat jy doen insluitend al die mislukkings.”